《喜雨与汪伯谐刘希贤吴原博同寅联句 其四》
明代·程敏政

满院凉风透葛衣，雨馀轻扇不须挥。斋居静觉心无累，吟榻清期愿不违。

瓦鼎日长烟篆袅，铜壶天远漏声稀。莱羹茗盌同三宿，诗阵堂堂未解围。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。